पाक स्थित गुरुद्वारे के ग्रंथी बोले- यहां हालात ठीक हैं; गुरदासपुर प्रशासन की टीम करेगी दौरा
Shri Kartarpur Sahib Pakistan; Situation Under Control Kartapur Sahib Corridor | Pak Government Appeal  श्री करतारपुर कॉरिडोर में भारी बारिश के कारण ओवरफ्लो होकर रावी नदी का पानी भरने से श्री करतापुर साहिब की यात्रा बंद कर दी गई थी। तीर्थयात्रा को गुरुवार को बंद कर दिया गया था, लेकिन पाक सरकार ने इसे दोबारा शुरू करने की अपील की है।
श्री करतारपुर कॉरिडोर में भारी बारिश के कारण ओवरफ्लो होकर रावी नदी का पानी भरने से श्री करतापुर साहिब की यात्रा बंद कर दी गई थी। तीर्थयात्रा को गुरुवार को बंद कर दिया गया था, लेकिन पाक सरकार ने इसे दोबारा शुरू करने की अपील की है। वहीं श्री करतारपुर साहिब के हेड ग्रंथी ने वीडियो जारी करके सामान्य हालातों के बारे में भी बताया है।
करतारपुर कॉरिडोर का प्रबंधन करने वाली परियोजना प्रबंधन इकाई के उप सचिव राणा तारिक ने बीती शाम बताया कि पाकिस्तान की ओर करतारपुर कॉरिडोर में बाढ़ या बाढ़ जैसी कोई स्थिति नहीं है। उन्होंने भारतीय पक्ष से तीर्थयात्रा को तुरंत फिर से शुरू करने का आग्रह किया है।
जीरो लाइन पर वर्तमान में सब सामान्य
एक वीडियो संदेश में गुरुद्वारा श्री करतारपुर साहिब के मुख्य ग्रंथी गोबिंद सिंह ने कहा कि कुछ दिन पहले रावी नदी में बाढ़ आ गई थी और पानी कुछ घंटों में ही उतर गया था। तब से जलस्तर काफी कम हो गया है और वर्तमान में जीरो लाइन पर सब समान्य है।
उन्होंने मांग की है कि श्रद्धालुओं को उनके समय अनुसार पाक आने की अनुमति दी जाए। जीरो लाइन पर बस, इलेक्ट्रिक कार्ट, सुरक्षा टुकड़ियां सब तैयार हैं और गुरुघर भी श्रद्धालुओं का इंतजार कर रहा है।
पाक कर चुका सभी इंतजाम पूरे
गोबिंद सिंह ने वीडियो में कहा कि भारत की ओर से कॉरिडोर को बंद करने के बावजूद, PMU, पंजाब आपदा प्रबंधन टीमों, इवेक्यू ट्रस्ट प्रॉपर्टी बोर्ड, सिंचाई, लोक निर्माण विभाग आदि सहित विभिन्न सरकारी विभागों ने किसी भी स्थिति से निपटने के इंजजाम किए। तीर्थयात्रियों की सुरक्षा और भलाई सुनिश्चित करने के लिए बसों, नावों और बचाव टीमों को तैनात करने सहित सभी आवश्यक व्यवस्थाएं की हैं। उन्होंने मुख्य गुरुद्वारा, परिक्रमा दिखाते हुए दावा किया कि बाढ़ का पानी नहीं है।
रविवार से शुरू हो सकती यात्रा
गुरदासपुर के DC डॉ. हिमांशु अग्रवाल ने तीर्थ यात्रियों की सुरक्षा के लिए गुरुद्वारा श्री करतारपुर साहिब की एक दिवसीय तीर्थ यात्रा को 3 दिन के लिए निलंबित कर दिया था। आज प्रशासन हालातों का जायजा लेगा और रविवार से तीर्थ यात्रा दोबारा से शुरू हो सकती है।